Forslag til RÅDETS BESLUTNING om bemyndigelse af Italien til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på visse mineralolier, når de benyttes til specifikke formål

(forelagt af Kommissionen)

BEGRUNDELSE

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1] kan Rådet med enstemmighed på forslag fra Kommissionen tillade en medlemsstat at fritage mineralolier for punktafgifter eller lempe disse, hvis særlige hensyn taler herfor.

[1] EFT L 316 af 31.10.1992, s. 12. direktiv senest ændret ved direktiv 94/74/EF (EFT L 365 af 31.12.1994, s. 46).

De italienske myndigheder har informeret Kommissionen om, at de ønsker at fritage vandindholdet i vand/dieselemulsion og vand/svær fyringsolieemulsion for punktafgifter. Vand/dieselemulsionen vil blive anvendt som både motor- og fyringsolie. Vand/svær fyringsemulsion vil blive anvendt som fyringsolie og også i industrimæssig sammenhæng.

Ifølge artikel 2, stk. 2 og 3, i direktiv 92/81/EØF er vandindholdet i vand/mineralolieemulsioner afgiftspligtigt, når emulsionen anvendes som fyrings- og motorolie. Vandindholdet i emulsionen bidrager imidlertid ikke til frigørelse af energi, men fremmer blot brændstofforbrændingen, hvorved emissionen af forurenende stoffer nedsættes. De italienske myndigheder ønsker derfor at fritage vandindholdet for afgift.

Italien anmoder derfor om tilladelse til fra den 1. oktober 2000 at fritage det relevante vandindhold i vand/diesel- og vand/svær fyringsolieemulsioner for punktafgifter. De politiske overvejelser på dette område tager sigte på at sikre en rimelig pris og fremme brugen af et mere miljøvenligt brændstof. De differentierede punktafgiftssatser for disse brændstoffer vil i alle tilfælde overholde den minimale punktafgiftssats i direktiv 92/82/EØF [2].

[2] EFT L 316 af 31.10.1992, s. 19. direktiv senest ændret ved direktiv 94/74/EF (EFT L 365 af 31.12.1994, s. 46).

De øvrige medlemsstater er i overensstemmelse med direktiv 92/81/EØF blevet informeret om anmodningen.

Direktiv 92/81/EØF indeholder bestemmelse om, at Kommissionen med mellemrum tager sådanne fritagelser og lempelser op til fornyet gennemgang. Hvis Kommissionen er af den opfattelse, at de ikke længere bør finde anvendelse, fordi de medfører konkurrenceforvridning, forrykker balancen i det indre marked eller er uforenelige med Fællesskabets miljøbeskyttelsespolitik, forelægger den Rådet forslag om, at de ophæves.

Under alle omstændigheder skal denne undtagelse tages op til fornyet overvejelse senest den 31. december 2005, når tilladelsen i denne beslutning udløber. Rådet vil så på ny foretage en gennemgang af situationen på grundlag af et forslag fra Kommissionen og træffe beslutning om, hvorvidt den tilladelse, der er givet i henhold til beslutningens artikel 1, skal trækkes tilbage, ændres eller videreføres.

Forslag til

RÅDETS BESLUTNING

om bemyndigelse af Italien til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på visse mineralolier, når de benyttes til specifikke formål

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier [3], særlig artikel 8, stk. 4,

[3] EFT L 316 af 31.10.1992, s. 12. direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) Ifølge artikel 8, stk. 4, i direktiv 92/81/EØF kan Rådet med enstemmighed og på forslag fra Kommissionen tillade en medlemsstat fritagelse for eller lempelse af punktafgifter for mineralolier, hvis særlige hensyn taler herfor.

(2) De italienske myndigheder har informeret Kommissionen om, at de ønsker at fritage vandindholdet i vand/dieselemulsion og vand/svær fyringsolieemulsion for punktafgifter. Vand/dieselemulsionen vil blive anvendt som både motor- og fyringsolie. Vand/svær fyringsemulsionen vil blive anvendt som fyringsolie og også i industrimæssig sammenhæng.

(3) Ifølge artikel 2, stk. 2 og 3, i direktiv 92/81/EØF er vandindholdet i vand/mineralolieemulsioner afgiftspligtigt, når emulsionen anvendes som fyrings- og motorolie. Vandindholdet i emulsionen bidrager imidlertid ikke til frigørelse af energi, men fremmer blot brændstofforbrændingen, hvorved emissionen af forurenende stoffer nedsættes. De italienske myndigheder ønsker derfor at fritage vandindholdet for afgift.

(4) De øvrige medlemsstater er blevet underrettet herom.

(5) Kommissionen og alle medlemsstaterne anerkender, at punktafgiftsfritagelsen for vandindholdet i vand/dieselemulsioner og vand/svær fyringsolieemulsioner ikke vil medføre konkurrenceforvridning eller gribe forstyrrende ind i det indre marked.

(6) Denne beslutning foregriber ikke resultatet af eventuelle fremtidige sager om statsstøtte, der ydes i henhold til traktatens artikel 87 og 88, og tilsidesætter heller ikke medlemsstaternes forpligtelse til i henhold til traktatens artikel 88 at underrette Kommissionen om eventuel statsstøtte.

(7) Kommissionen gennemgår jævnligt betingelserne for lempelser og fritagelser med henblik på at kontrollere, at disse er forenelige med det indre marked og med Fællesskabets miljøbeskyttelsespolitik.

(8) Med henblik på at sikre en fair og retfærdig afgiftsopkrævning og fremme anvendelsen af mere miljøvenlige brændstoffer har Italien anmodet om tilladelse til at fritage det relevante vandindhold i vand/diesel- og vand/svær fyringsolieemulsioner fra punktafgifter fra og med den 1. oktober 2000.

(9) De differentierede punktafgiftssatser for disse brændstoffer vil i alle tilfælde overholde den minimale punktafgiftssats fastsat i direktiv 92/82/EØF [4].

[4] EFT L 316 af 31.10.1992, s. 19. direktiv senest ændret ved direktiv 94/74/EF (EFT L 365 af 31.12.1994, s. 46).

(10) Rådet tager med udgangspunkt i et forslag fra Kommissionen senest den 31. december 2005, når denne beslutning udløber, tilladelsen op til fornyet gennemgang -

VEDTAGET FØLGENDE BESLUTNING:

Artikel 1

I overensstemmelse med artikel 8, stk. 4, i Rådets direktiv 92/81/EØF tillades det hermed Italien fra den 1. oktober 2000 til den 31. december 2005 at anvende en differentieret punktafgiftssats for vand/diesel- og vand/svær fyringsolieemulsioner under forudsætning af, at de differentierede satser er i overensstemmelse med bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [5], navnlig minimumssatserne for punktafgifter i artikel 5 og 6.

[5] EFT L 316 af 31.10.1992, s. 19. direktiv senest ændret ved direktiv 94/74/EF (EFT L 365 af 31.12.1994, s. 46).

Artikel 2

Denne beslutning er rettet til Italien.

Udfærdiget i Bruxelles, den

På Rådets vegne

Formanden